Oslo, 28. april 2017

Stortingets næringskomité

**Meld. St. 27 (2016-2017) Industrien – grønnere, smartere og mer nyskapende:**

**Satsing på miljøteknologi gir norsk industri konkurransekraft**

*Forum for Miljøteknologi (FFM) består av en rekke av de største bedriftene innen prosessindustri, maritim næring, papirproduksjon, energiproduksjon og byggenæringen. Våre medlemmer har egne prosjekter innen miljøteknologi og fornybar energi. FFMs ambisjon er at norske bedrifter skal være verdensledende i utvikling og bruk av miljøteknologi.*

***Medlemmer i Forum for Miljøteknologi****:*

*Alcoa Borregaard Elkem*

*Fellesforbundet Glencore NCE Maritime CleanTech*

*Norsk Hydro Selvaag Gruppen Statkraft*

*Yara Hellefoss Paper Vajda Papir*

**«*Grønnere, smartere og mer nyskapende»*** er en god plattform for en aktiv og vellykket industripolitikk. Miljøvennlig produksjon og miljøvennlige produkter er allerede en viktig konkurransefordel for norsk industri. Norske bedrifter er ledende på mange fronter, ikke minst fordi de evner å finne smarte og nyskapende måter å drive mer miljøvennlig. Vi tror evnen til å utvikle nye, grønne løsninger vil være norske industribedrifters viktigste konkurransefaktor også fremover. Vårt høye kostnads- og velferdsnivå forutsetter at vi hele tiden er i front teknologisk og miljømessig for at norsk industri skal være konkurransedyktig.

Det er på teknologi- og miljøområdene handlingsrommet for en aktiv industripolitikk er størst, både rettet mot FOU, pilotering og kommersialisering. Derfor er det godt samsvar mellom industriens behov og den industripolitiske verktøykassen. ***Satsing på støtte til utvikling og bruk av miljøteknologi må være det viktigste og bærende elementet i en aktiv industripolitikk.***

Den økte satsingen på miljøteknologi fra det offentliges side de senere årene er positiv, blant annet økte bevilgninger til Miljøteknologiordningen og Energifondet. Etablering av et nytt investeringsselskap og endringer i anskaffelsesloven er andre gode eksempler. FFM ser også positivt på etablering av Prosess21 og et nytt CO2-fond.

***FFM mener tiltakene og ordningen rettet mot utvikling og bruk av miljøteknologi bør styrkes på vesentlige områder med stor effekt og bør samordnes bedre, utover det som fremgår av meldingen*** (kap. 8.6.3 i meldingen)***:***

1. **Miljøteknologiordningen må styrkes vesentlig**

Det er bevilget 534,5 millioner kroner til ordningen i 2017. Det foreligger kvalifiserte søknader for langt over en milliard kroner. Ordningen åpner opp en svært viktig flaskehals i utvikling av miljøteknologi og har meget stor effekt, ref. de evalueringer som er gjennomført. Ordningen bør på kort sikt økes til minst en milliard kroner.

1. **Enova og Energifondet**

Energifondet bør styrkes ytterligere for å dekke industriens behov. I tillegg bør reduksjonen i støttesats i Enova reverseres. Videre er det svært uheldig at Enova ikke lenger gir støtte til demoanlegg i kvotepliktig sektor. Dette er ubegrunnet og har svært negative effekter for viktig teknologiutvikling i prosessindustrien.

**Et eksempel på hvordan de nye retningslinjene for Enova virker inn på virksomheten til et av våre medlemmer**:

Vafoss Pulp AS, som er eid av vårt medlem Hellefoss Paper, er en hjørnesteins-bedrift som ble etablert i 1889, og som ligger like utenfor Kragerø.

Vafos Pulp produserer mekanisk tremasse som brukes som innsatsfaktor blant annet til pappesker og toalettpapir. I fjor brukte bedriften 810 tonn tungolje som ble importert fra Gøteborg etter at Esso Slagentangen sluttet å selge slik olje i 2015. I 2017 vil Vafos bruke om lag 2890 tonn tungolje, dvs 3 lastebillass per uke fra Gøteborg til Kragerø.

Vafos har vurdert å skifte ut oljefyren med elektrisitet, noe som ville koste rundt 15 millioner kroner. Enova kan etter de nye retningslinjene ikke bidra, fordi de ikke lenger støtter slike prosjekter, får Vafos opplyst. NOx-fondet kan bidra med 1,2 millioner kroner, men dette er ikke tilstrekkelig for å få lønnsomhet i prosjektet. Derfor vil Vafos måtte fortsette med 3 lastebillass tungolje fra Sverige hver uke.

1. **Nytt investeringsselskap for å redusere klimagassutslipp**

Regjeringens forslag til investeringsselskap har mange positive sider, men bør forbedres på vesentlige punkter. Lav- og nullutslippsløsninger er prioritert. FFM mener at også andre miljørelaterte teknologier og løsninger bør være inkludert, eksempelvis teknologi for bedre luft- og vannkvalitet og materialer med helse- og miljøfortrinn. Disse bidrar også til lavere utslipp, reduserer avhengigheten av fossile råstoff og til verdiskaping i vid forstand. FFM er videre opptatt av at selskapet bør ha fleksibilitet til å kunne tilby langsiktig kapitaltilgang tilpasset det enkelte selskapets eller prosjektets behov. Selskapets midler må ikke begrenses til aksjekapital eller eierinteresser, men kunne inkludere ulike former for lån, ansvarlig kapital (ansvarlig selskap eller indre selskap) og andre former for hybridkapital. Det bør også vurderes om selskapet skal kunne delta med garantier av ulik art. Regjeringen foreslår at selskapet skal investere i selskaper og fond med virksomhet i eller ut fra Norge. Mulighet for utenlandsinvesteringer ville tette huller i virkemiddelapparatet og sikre at nye typer prosjekter kan realiseres. Slike prosjekter vil kunne øke verdiskaping og sysselsetting i Norge.Både miljøutfordringene og markedene er internasjonale. Mye av den miljøteknologiutviklingen som skjer i Norge, skjer i regi av eller i samarbeid med utenlandske aktører. FFM er enig i det energi- og miljøkomiteen tidligere har påpekt om at selskapene det skal investeres i, skal ha en sterk tilknytning til teknologimiljøer i Norge.

1. **Mer helhetlige og samordnede virkemidler**

Det er viktig at bedriftene støttes gjennom hele utviklingsløpet, gjennom alle faser fra forskning/utvikling via pilotering og demonstrering til kommersialisering. En enda tettere dialog mellom aktørene og en mer sømløs dialog mellom ordningene vil gjøre det enklere for næringslivet å få støtte til teknologiutvikling. Det finnes også «huller» i virkemiddelsettet, blant annet ved at ikke all miljøteknologi dekkes av ordningene. Det er i dag ikke likeverdig behandling av miljøteknologi og klimateknologi.

Med vennlig hilsen

Forum for Miljøteknologi

Marianne Lie

(sign)